Document ID: 32002D0027

Komisjoni otsus,
11. jaanuar 2002,
milles sätestatakse Türgi Vabariigist pärit kalatoodete impordi eritingimused
(teatavaks tehtud numbri K(2002) 14/4 all)
(EMPs kohaldatav tekst)
(2002/27/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ [2]), eriti selle artikli 11 lõiget 1,
ning arvestades järgmist:
(1) Türgi Vabariigis on ühenduse nimel kontrollitud tingimusi, mille alusel kalatooteid toodetakse, ladustatakse ja lähetatakse ühendusse.
(2) Kalatoodete tervishoiukontrolli ja järelevalvet käsitlevate Türgi õigusaktide sätteid võib käsitada samaväärsetena direktiivi 91/493/EMÜ sätetega.
(3) General Directorate of Protection and Control (GDPC) of the Ministry of Agriculture and Rural Affairs suudab Türgis tõhusalt kontrollida kehtivate õigusaktide kohaldamist.
(4) On asjakohane sätestada üksikasjalikud eeskirjad veterinaarsertifikaatide jaoks, mis peavad direktiivi 91/493/EMÜ alusel olema kaasas Türgist ühendusse imporditavate kalatoodete saadetistega. Eelkõige tuleb nende eeskirjadega määratleda näidissertifikaat, selle koostamisel kasutatavat keelt või kasutatavaid keeli käsitlevad miinimumnõuded ja sertifikaadile alla kirjutama volitatud isiku amet.
(5) Kalatoodete pakenditele kinnitataval tähisel tuleks esitada kolmanda riigi nimi ning ettevõtte, kalatöötlemislaeva, külmhoone või külmutuslaeva loa- või registreerimisnumber.
(6) Direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete, kalatöötlemislaevade ja külmhoonete loetelu ning samuti direktiivi 92/48/EMÜ [3] II lisa punktide 1-7 kohaselt varustatud külmutuslaevade loetelu. Kõnealused loetelud tuleb koostada GDPC poolt komisjonile esitatud teabe põhjal. Seepärast peab GDPC tagama direktiivi 91/493/EMÜ artikli 11 lõike 4 vastavate sätete järgimise.
(7) GDPC on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud nõuetega samaväärsete nõuete täitmise kohta.
(8) Lisaks, kui kalatooted on külmutatud või töödeldud kahepoolmelised karploomad, tuleb tooraine hankida heakskiidetud tootmispiirkondadest, nagu on sätestatud komisjoni 30. novembri 1994. aasta otsuse 94/777/EÜ (milles sätestatakse Türgist pärit elusate kahepoolmeliste karploomade, okasnahksete, mantelloomade ja meritigude importimise eritingimused, [4] viimati muudetud otsusega 1999/767/EÜ [5]) B lisas, ning need peavad olema steriliseeritud või kuumtöödeldud vastavalt 11. detsembri 1992. aasta otsuse 93/25/EMÜ (millega kiidetakse heaks teatavad töötlemisviisid patogeensete mikroobide arengu pidurdamiseks kahepoolmelistes karploomades ja meritigudes, [6] viimati muudetud otsusega 97/275/EÜ [7]) nõuetele.
(9) Kuna eespool nimetatud toodete veterinaarsertifikaadid kuuluvad käesoleva otsuse reguleerimisalasse, tunnistatakse kehtetuks komisjoni 30. novembri 1994. aasta otsus 94/778/EÜ, milles sätestatakse Türgist pärit külmutatud või töödeldud kahepoolmeliste karploomade, okasnahksete, mantelloomade ja meritigude importimise eritingimused, [8] viimati muudetud otsusega 1999/767/EÜ.
(10) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
General Directorate of Protection and Control (GDPC) of the Ministry of Agriculture and Rural Affairs on Türgi pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.
Artikkel 2
Türgist pärit kala- ja akvakultuuritooted peavad vastama järgmistele tingimustele:
1. igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2. tooted peavad olema pärit käesoleva otsuse B lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt;
3. välja arvatud külmutatud pakkimata kalatoodete puhul, mis on ette nähtud konservide tootmiseks, peab kõikidele pakkidele olema märgitud kustumatult sõna "TURKEY" ja päritoluettevõtte, kalatöötlemislaeva, külmhoone või külmutuslaeva registreerimis-/loanumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikus keeles, kus toimub kontrollimine.
2. Sertifikaatidel peab olema GDPC esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Otsus 94/778/EÜ tunnistatakse kehtetuks.
Artikkel 5
Käesolev otsus jõustub kuuekümnendal päeval pärast selle avaldamist Euroopa Ühenduste Teatajas.
Artikkel 6
Käesolev otsus on adresseeritud liikmesriikidele.
Brüssel, 11. jaanuar 2002

Labels: 3
18
6